বাস, মিনিবাসের সঙ্গেই সোমবার থেকে বেড়ে গেল ট্যাক্সির ভাড়া। নতুন ভাড়া অনুযায়ী, ট্যাক্সিতে উঠলেই এবার থেকে দিতে হবে তিরিশ টাকা। তার পরে প্রতি দুশো মিটারে ভাড়া বাড়বে তিন টাকা করে। আগে যা ছিল ২ টাকা ৪০ পয়সা।
ভাড়া বাড়লেও কলকাতা বা সংলগ্ন এলাকায় চলাচলকারী প্রায় পঁচিশ হাজার ট্যাক্সির মিটারে কিন্তু এখনও ভাড়ার হারে পরিবর্তন হয়নি। সরকারিভাবে যা বলা হয় ‘মিটার ক্যালিবারেশন’। অর্থাৎ এখনও ট্যাক্সির মিটারে ভাড়া উঠবে সেই পুরনো হারেই। মিটারে এই পরিবর্তন হতে আরও কয়েকদিন তো বটেই, মাসখানেকেরও বেশি সময় লাগতে পারে। 

এই বিষয়ে অন্যান্য খবর

ওলা-উবেরের ভিড়ে কারা আজও খবর নেয় কলকাতার হলুদ ট্যাক্সির


মিটারে পরিবর্তন না হলেও সোমবার থেকেই নতুন হারে ভাড়া নেওয়ার কথা জানিয়ে দিয়েছে ট্যাক্সি মালিকদের সংগঠনগুলি। তারা জানিয়েছে, ভাড়া বাড়ানোর যে বিজ্ঞপ্তি সরকার জারি করেছে, সেই তালিকা অনুযায়ী ভাড়া নেওয়া হবে। 
কিন্তু যাত্রী কীভাবে এই জটিল হিসেব বুঝবেন? একনজরে জেনে নিন ট্যাক্সিতে উঠে ঠিক কোন পদ্ধতিতে নতুন ভাড়ার হিসেব করতে হবে। 
• প্রতি কিলোমিটারে ভাড়া:
মনে রাখতে হবে, নতুন ভাড়াও নির্ধারিত হবে কিলোমিটারের ভিত্তিতে। ফলে ভাড়া মেটানোর সময়ে মিটারে আগে দেখুন কত কিলোমিটার এসেছেন। নতুন হিসেব অনুযায়ী প্রতি কিলোমিটারের ভাড়া ১৫ টাকা। প্রতি দুশো মিটারে ভাড়া ৩ টাকা। 
ধরুন আপনি মোট ১০.৪ কিলোমিটার ট্যাক্সিতে এলেন। সেক্ষেত্রে দশ কিলোমিটারের জন্য আপনার ভাড়া হবে ১০x১৫= ১৫০ টাকা। এর সঙ্গে চারশো মিটারের জন্য যুক্ত হবে ৬ টাকা (প্রতি দুশো মিটারে ৩ টাকা হারে)। অর্থাৎ ১০.৪ কিলোমিটারের ভাড়া হল ১৫০+৬=১৫৬ টাকা। 
• ওয়েটিং চার্জ ও মালের ভাড়া: 
এর সঙ্গে যুক্ত হবে ওয়েটিং চার্জ এবং মালের ভাড়া। সরকারি বিজ্ঞপ্তি অনুযায়ী প্রতি ২ মিনিট ১২ সেকেন্ডের জন্য ২ টাকা ওয়েটিং চার্জ ধরা হয়েছে। যাত্রীর সঙ্গে মাল থাকলে ৫ টাকা ভাড়ার কথা বলা হয়েছে সরকারি বিজ্ঞপ্তিতে। যদিও মালের ওজন সম্পর্কে কোনও নির্দিষ্ট হিসেব দেওয়া হয়নি।

গ্রাফিক্স- অভিজিৎ বিশ্বাস
বাতানুকুল যে মিটার ট্যাক্সিগুলি চলাচল করে, সেগুলির ক্ষেত্রে সাধারণ ট্যাক্সির জন্য নির্ধারিত ভাড়ার পঁচিশ শতাংশ অতিরিক্ত দিতে হবে।
ট্যাক্সি চালকদের বিরুদ্ধে একটা বড় অভিযোগ, তাঁরা অধিকাংশ সময়েই মিটারে যেতে চান না। নতুন ভাড়া নিয়ে এই ধোঁয়াশার মধ্যে সেই জুলুম আরও বাড়ার সম্ভাবনাই বেশি। ফলে, মিটারে নতুন ভাড়ার হিসেব নথিভুক্ত না হওয়া পর্যন্ত হিসেবের গরমিলে যাত্রীদের ভোগান্তির সম্ভাবনাই বেশি। 
প্রোগ্রেসিভ ট্যাক্সি ইউনিয়নের সাধারণ সম্পাদক শম্ভুনাথ দে বলেন, ‘‘পরিবহণ দফতর একাধিক জায়গা থেকে মিটারে ভাড়া পরিবর্তনের কাজ করলে এই প্রক্রিয়া দ্রুত সম্পন্ন হতে পারে। তা না হলে বেশ কিছুদিন সময় লাগবে। তার আগে পর্যন্ত সরকারি বিজ্ঞপ্তির প্রতিলিপি আমরা ট্যাক্সি স্ট্যান্ডে দিয়ে দেব।’’
এর মধ্যেই নতুন ভাড়া নিয়ে ধোঁয়াশার জন্য ট্যাক্সিতে উঠে ফের চালক-যাত্রী একপ্রস্ত বিবাদের সম্ভাবনা প্রবল বলেই মনে করছেন অনেকে।